**Oglas za angažman mlade osobe u Općini Vitez**

**(ReLOaD saradnik/ca za mlade)**

Regionalni program lokalne demokratije na Zapadnom Balkanu 2 (ReLOaD2) nastavak je partnerstva između EU i UNDP-a i prethodno podržane inicijative - ReLOaD1 koja je provedena u četverogodišnjem periodu, od 2017. do 2020. godine. ReLOaD2 nastavlja jačati participativne demokratije i proces evropskih integracija na Zapadnom Balkanu kroz osnaživanje civilnog društva i mladih za aktivno učešće u odlučivanju te stimulisanje poticajnog pravnog i finansijskog okruženja za civilno društvo. Program se sprovodi u sljedećim zemljama i teritorijama Zapadnog Balkana korisnicima IPA programa: Albanija, Bosna i Hercegovina (BiH), Sjeverna Makedonija, Kosovo[[1]](#footnote-2)\*, Crna Gora i Srbija. Provođenjem aktivnosti u cijeloj regiji, ReLOaD2 će osnažiti kapacitete jedinica lokalne samouprave (JLS) i organizacija civilnog društva (OCD) za uključivanje u produktivna partnerstva i doprinošenje unaprijeđenom pružanju usluga i realizaciji prioriteta u skladu sa razvojnim strategijama svake od odabranih JLS. ReLOaD2 u BiH je u dva javna poziva odabrao 13 partnerskih JLS: Bihać, Centar Sarajevo, Gacko, Gradiška, Goražde, Istočno Sarajevo, Mostar, Novo Sarajevo, Prijedor, Prozor Rama, Rudo, Ugljevik i Vitez. Projektom se potiču partnerske JLS na finansiranje OCD-a na transparentan način koristeći razvojno orijentisan projektni pristup u skladu sa lokalnim prioritetima. Angažman mladih i aktivno uključenje u zajednicu biti će podržano je kroz sprovođenje omladinskih inicijativa s ciljem unapređenju njihovih ekonomskih perspektiva na partnerskim lokacijama. Trajanje projekta je 48 mjeseci (2021-2024).

**Pozicija:** ReLOaD saradnik/ca za mlade

**Vrsta ugovora:** Volonter Ujedinjenih nacija (UNV) u zajednici

**Broj pozicija: 1**

**Lokacija: Općina Vitez, Bosna i Hercegovina**

**Trajanje ugovora: tri mjeseca** (uz mogućnost produžetka)

Odabrani ReLOaD saradnik/ca za mlade će raditi u prostorijama Općine Vitez, pružajući podršku dodijeljenoj osobi u Općini Vitez u jačanju odnosa sa organizacijama civilnog društva (OCD) i građanskim/omladinskim udruženjima kao i ReLOaD2 projektu u realizaciji aktivnosti na nivou općine. Dodatno odabrani ReLOaD saradnik/ca za mlade će raditi na povećanju vidljivosti projekata OCD koji se finansiraju u okviru ReLOaD2 grant šeme u lokalnim medijima i pomoći će OCD u njihovom boljem pozicioniranju u lokalnim zajednicama. Sve ovo je u skladu sa projektnim aktivnostima ReLOaD projekta koje se planiraju implementirati na području Općine Vitez.

Ovo je odlična prilika za mlade entuzijaste da se uključe u rad lokalne institucije, angažmanom preko Volontera Ujedinjenih nacija (UNV) za pripravništvo/praktičan rad u trajanju od tri mjeseca (uz mogućnost produžetka), uz odgovarajuću naknadu za životne troškove. ReLOaD saradnik/ca za mlade će dobiti potvrdu o završenoj praksi/pripravništvu po njegovom završetku kako bi imao/la bolje šanse za zapošljavanje.

**Opis poslova:**

Pod direktnim nadzorom menadžerice ReLoaD2 projekta i dodijeljene osobe iz Općine Vitez, ReLOaD saradnik/ca za mlade će:

* Pružati pomoć imenovanoj osobi za saradnju s ReLOaD2 projektom kako bi uspješno obavila sve poslove i zadatke koji se odnose na ReLOaD2 i druge projekte u sklopu UNDP portfolija „Socijalna inkluzija“;
* Pružati podršku Općini Vitezu poboljšanju vidljivosti različitih ReLOaD2 aktivnosti na lokalnom nivou (Javni pozivi, Forum građanskih inicijativa, Dijalozi za mlade, certificirane obuke itd.) kako bi se proširila partnerstva između Općine Vitez i OCD, posebno mladih i predstavnika omladinskih OCD-a;
* Pružati pomoć u provođenju javnih poziva za projekte OCD-a u Općini Vitez;
* Pružati administrativnu podršku na terenu koja je neophodna radi organizovanja sastanaka, obuka i radionica koje će biti održane u sklopu ReLOaD2 projekta u Općini Vitez;
* Pružati podršku odabranim OCD u poboljšanju njihove vidljivosti na lokalnom nivou;
* Inicirati i organizovati redovne sastanke sa predstavnicima OCD sa fokusom na oglašavanje i uključivanje korisnika u podržane projekte OCD-a;
* Identifikovati primjere dobre prakse i aktivnosti OCD koje bi trebalo bolje promovisati na lokalnom nivou i, u skladu sa navedenim, razvijati ljudske priče i objavljivati ih na društvenim mrežama i drugim lokalnim medijima, itd;
* Pružati pomoć u promovisanju najboljih praksi ReLOaD2 projekta na nivou zajednice;
* Izvršavati sve druge zadatke u okviru opisa posla koje mu dodijeli supervizor.

**Kriteriji i uslovi:**

* Završena srednja škola ili ekvivalentan nivo obrazovanja. Visoka stručna sprema se smatra prednošću;
* Tečno poznavanje bosanskog/hrvatskog/srpskog jezika;
* Dobre komunikacijske vještine.

Napomena: ReLOaD saradnik/ca za mlade radi u mjestu stanovanja. Stoga, kandidati koji se prijavljuju na ovu poziciju moraju biti stanovnici Općine Vitez i moraju biti mlade osobe[[2]](#footnote-3) uzrasta od 18 do navršenih 30 godina starosti. Na ovu poziciju mogu aplicirati isključivo državljani Bosne i Hercegovine.

**Broj radnih dana i trajanje:**

Puno radno vrijeme: pet dana sedmično

**Lokacija rada:**

Prostorije Općine Vitez

**Beneficije:**

Mjesečna naknada za troškove života ReLOaD saradnik/ca za mlade u iznosu od 410 US dolara (prema važećem kursu konvertovano u KM);

Zdravstveno osiguranje tokom trajanja ugovora;

Pravo na godišnji odmor;

Mogućnosti učenja.

**Kriteriji za odabir kandidata/kinja**

Selekcija kandidata/kinja će se vršiti u dva dijela:

• Tehnička evaluacija (pregled CV-a i motivacionog pisma)

• Intervju

Nepotpune prijave neće se razmatrati.

Maksimalan broj bodova koji kandidat/kinja može dobiti na osnovu CV-a je 30, a na osnovu motivacionog pisma 50. Minimalni broj bodova koji kandidat mora imati da bi bio pozvan na intervju je 40. Samo kandidati koji ispunjavaju gore navedene kriterije biće uzeti u obzir za intervju.

Konačna odluka o rangiranju kandidata/kinja biće donesena na osnovu zbira bodova sa tehničke evaluacije i intervjua, pri čemu bodovi dobijeni tokom tehničke evaluacije vrijede 80%, a bodovi dobijeni na intervju 20% od ukupan broj bodova.

Proces odabira kandidata/kinje vodit će Ured UNV-a, UNDP-a u BiH i predstavnici Općine Vitez.

**Postupak podnošenja prijave:**

Da biste se prijavili, potrebno je da dostavite sljedeće dokumente putem emaila na adresu registry.ba@undp.org najkasnije do **11. januara 2024. godine:**

* Curriculum Vitae (CV)/biografiju na bosanskom/hrvatskom/srpskom jeziku koja sadrži:

Kontakt informacije (e-mail, broj telefona); datum rođenja; informacije o stepenu obrazovanja; informacije o prethodnom volonterskom radu; informacije o prethodnom radnom iskustvu, uključujući i neplaćeni radni angažman, pripravništvo, praksu itd.; informacije o računarskim vještinama; sve dodatne informacije koje kandidat smatra validnim.

* Motivaciono pismo na bosanskom/hrvatskom/srpskom jeziku (250-500 riječi) u kojem ćete objasniti: Zašto želite sudjelovati? Na koji način ovo pripravništvo/praktično iskustvo može biti korisno za Vas i Vašu lokalnu zajednicu? Sve druge informacije koje kandidat smatra bitnim.
* Kopija svjedočanstva/diplome;
* Potvrda o vođenju u evidenciji nezaposlenih osoba (koju izdaje Zavod / Služba za zapošljavanje);
* Potvrda o prebivalištu na području Općine Vitez.

Prilikom slanja prijave putem emaila, u predmet poruke potrebno navesti „Prijava za angažman mlade osobe u Općini Vitez“. Prijava se šalje na bosanskom / hrvatskom / srpskom jeziku.

1. \* Za Evropsku uniju, ovaj naziv ne dovodi u pitanje stav o statusu i u skladu je s Rezolucijom Vijeća sigurnosti UN-a 1244/1999 i Mišljenjem Međunarodnog suda pravde o proglašenju neovisnosti Kosova. Za UNDP, sve reference na Kosovo će se shvatiti u kontekstu Rezolucije UN-a 1244/1999. [↑](#footnote-ref-2)
2. Zakon o mladima Federacije Bosne i Hercegovine, Član 4. Stav 1. "omladina" ili "mladi" su osobe u životnoj dobi od navršenih 15 do navršenih 30 godina starosti; [↑](#footnote-ref-3)